RSG Landbou · RSG - iono.fm
RSG | Podcast , ±21 min episodes every day	|
RSG Landbou 2 Oktober 2021
Navorsing wat Afrika se stapelvoedselsoorte voedsamer en verdraagsamer teen klimaatsverandering maak, het die afgelope dekades gevorder danksy samewerking tussen die Universiteit van die Vrystaat en navorsers oor die vasteland heen. Dit het nie net gelei tot nuwe kultivars nie, maar lewer ook 'n betekenisvolle bydrae om toestande soos blindheid weens 'n tekort aan vitamien A te help voorkom. Prof. Maryke Labuschagne, hoof van die Nasionale Navorsingstigting se Suid-Afrikaanse leerstoelinisiatief vir siekteweerstand en gehalte in akkerbougewasse aan die Universiteit van die Vrystaat, werk tans saam met meer as 20 PhD-studente en postdoktorale genote elders in Afrika.
RSG Landbou 1 Oktober 2021
Dr. Vivian Malan is 'n staatsveearts in die Boland-kantoor en verbonde aan die Wes-Kaapse Departement Landbou. Hy sluit by ons aan om meer lig te werp op virus-siektes. Ons bekyk ook geleenthede vir veeartse in die landbousektor asook die take en verantwoordelikhede van staatsveeartse, en hoe hierdie dienste vir boere van waarde kan wees.
RSG Landbou 30 September 2021
Hoe lyk Suid-Afrikaanse landbou se produktiwiteit? Nico Groenewald van Standard Bank beantwoord hierdie vraag. Die BKB Groep het onlangs uitstekende finansiële resultate bekendgemaak, en ons gesels met Johan Stumpf daaroor. Ons hoor by Johan van den Berg hoe staan sake wat die weer betref, en Chris Derksen is soos altyd op sy pos met nuus oor vleispryse.
RSG Landbou 29 September 2021
Volgens Corneels Schabort van die Noordwes-Universiteit se Skool vir Chemiese en Mineraalingenieurswese, is daar hoofsaaklik drie soorte hernubare energie wat op landbou van toepassing is. Die 24-jarige José Goncalves is aangewys as Agri Gauteng se jongboer van die jaar. Hierdie groenteboer deel sy suksesresep met ons.
RSG Landbou 28 September 2021
Waarom is dit belangrik om vlieë op 'n plaas te beheer? Dr. Louis Boag van Elanco Dieregesondheid beantwoord hierdie vraag. OVK het 'n paar weke gelede 'n boeredag vir vroueskaapboere aangebied, en ons hoor by Christel Basson hoe hierdie behoefte ontstaan het. Dr. Astrid Jankielsohn van LNR-Kleingraan verduidelik hoe sekere plaaginsekte meer suksesvol as ander is.
RSG Landbou 27 September 2021
Op 28 September word die wêreld weer bewus gemaak van die gevaar van hondsdolheid. 'n Staatsveearts, dr. Alicia Cloete, praat hieroor. Agbiz Grain het verlede week 'n simposium aangebied, en Tom Meintjes gee terugvoer oor die uitdagings met die koste van graanberging. Daar is veilingnuus, en dr. Fienie Niederwieser van Aartapplels SA praat oor hulle inligtingsdae se fokuspunte.
RSG Landbou 25 September 2021
Daar het 'n groot vraag na gemmer ontstaan weens die Covid-19-pandemie. Gemmer het groot medisinale waarde, en mense wat nie voorheen gemmer geëet het nie, het dit ook begin gebruik. En as daar 'n goeie vraag is, klim die prys. Om met gemmer te boer, moet jy diep, goed gedreineerde grond hê, asook genoeg water. Die gewas hou ook van baie lugvog. Gemmer kom uit Suidoos-Asië en dit is 'n skaduplant, want dit brand maklik in die son. Om dit te voorkom, kan verdampingsverkoeling toegepas word. Dít en ander gemmerboerdery-wenke word gedeel deur Ernst Schmidt van W & R Schmidt Boerdery naby Hazyview.
RSG Landbou 24 September 2021
Ons hoor van 'n gratis landboupublikasie, met onder andere 'n artikel oor 'n voedseltuinprojek wat vanjaar begin is. In verlede week se program het ons kennis gemaak met van die wynmakers wat onlangs 'n plek behaal het in die jaarlikse Shiraz Challenge. David Nieuwoudt van Cederberg Kelders is een van hulle.
RSG Landbou 23 September 2021
'n Bekende in die vleisbedryf, Rudi van der Westhuizen van SAMIC, tree uit na bykans 50 jaar in die bedryf. Hy het as 15-jarige in die bedryf begin, en ons gesels met hom oor sy loopbaan. Daar is nuus oor die weer met Johan van den Berg, en Chris Derksen vertel wat met vleispryse gebeur.
RSG Landbou 22 September 2021
Ons praat met die woordvoerder van Al Mawashi SA, JP Roodt, oor hulle voorneme om lewendehawe direk vanaf die produsent te koop vir uitvoere. Ons hoor by prof. Johan Willemse of die Suid-Afrikaanse verbruiker armer of ryker word, en watter impak dit op landbou het. Ons het een van SAMIC se karkas-prysuitdelingsfunksies bygewoon. Ons gesels met Rudi van der Westhuizen en een van die wenners.
RSG Landbou 21 September 2021
'n Dormer-ram het onlangs geskiedenis gemaak toe dit vir R350 000 by 'n veiling in Bloemfontein verkoop is! Die eienaar, Tjaart Steenekamp, gesels oor dié uitsonderlike dier. Vooruitsigte vir die kanolabedryf lyk belowend, en 'n bogemiddelde oes word verwag. Zander Spammer van Southern Oil vertel waaraan dit toegeskryf kan word. Dr. Gary Paterson van die Landbounavorsingsraad praat oor gronddata. Heinrich Victor het nuus oor die jongste wolpryse.
RSG Landbou 20 September 2021
Veldbrande het verwoesting gesaai in die Noord-Kaap, Vrystaat en Noordwes. Ons praat met Agri SA se Andrea Campher oor die impak daarvan. Dr. Jack Armour van Vrystaat Landbou gesels oor die dringende behoefte aan voer en vervoer weens die brande. Daar is soos altyd op 'n Maandag nuus oor veilings. Carin Venter praat met dr. Paul Reynolds van die Warden Dierekliniek oor vuilbek, 'n virale siekte by veral bokke en skape.